Peoria (Illinois)

Peoria ye una ciudá del estáu norteamericanu d'Illinois, la mayor de les asitiaes a la vera'l ríu Illinois. La ciudá, que ye la sede alministrativa del condáu de Peoria, tenía una población estimada, en 2019, de 109.936 habitantes. Ye la ciudá metropolitana del área metropolitana homónima, asitiada nel centru del estáu: abarca los condaos de Marshall, Peoria, Stark, Tazewell y Woodford, y tenía una población, según el censu de 2020, de 402.391 habitantes. Peoria, fundada en 1691 pol esplorador francés Henri de Tonti, ye considerada como l'asentamientu européu más antiguu del estáu. Conocida orixinalmente col nome de Fort Clark, la ciudá recibió'l so nome actual cuando'l condáu de Peoria organizose en 1825. La ciudá, y el condáu, recibieron el so nome n'honor de la tribu peoria, una de les que formaben parte de la Confederación d'Illinois. La ciudá foi testigu, en 1854, d'un famosu discursu antiesclavista d'Abraham Lincoln escontra la Llei de Kansas-Nebraska, que-y dio un emburrión importante a la so carrera política. Peoria tien ún de los principales puertos asitiaos nel ríu Illinois. Al traviés d'elli salen de la rexón los productos agrícolas (maíz, soya) y ganaderos de la so rodiada. Magar que la economía de la ciudá ta abondo diversificada, les tradicionales industries manufactureres de la ciudá siguen siendo perimportantes pa la so economía. Producense nella máquines pa movimientu de tierres, maquinaria agrícola, materiales de construcción, equipamientu eléctricu y productos químicos. Hasta 2018 tenía nella la so sede nacional ya mundial la compañía de maquinaria pesada y motores Caterpillar Inc., una de les trenta que componen el índice industrial bursátil Dow Jones. Nesi añu la compañía treslladó la so sede dientru del estáu, concretamente a la ciudá de Deerfield. Llocalidaes hermaniaes Les ciudaes hermaniaes con Peoria son:Clonmel ( República d'Irlanda)Friedrichshafen ( Alemaña) Ver tamién Pa ver otros sitios col mesmu nome: Peoria Referencies Enllaces esternos Wikimedia Commons acueye conteníu multimedia sobre Peoria. Sitiu web oficial (n'inglés) Peoria n'OpenStreetMap.